**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԳՐԱԴԱՐԱՆԱՎԱՐԻ ՕՐՎԱ ԿԱՊԱԿՑՈՒԹՅԱՄԲ**   
07.10.2017թ.

Հարգելի Գրադարանավարներ.

Ընդունեք իմ շնորհավորանքները և լավագույն բարեմաղթանքները Ձեր մասնագիտական տոնի՝ Գրադարանավարի օրվա առթիվ:

Գրադարանը եղել է գիտելիքի և հոգու լուսավոր շտեմարան, մարդու մտքի զարգացման հաստատություն, իսկ գրադարանավարը՝ գրքի ու գրականության ոգեղեն առաքելությամբ զբաղվող քարոզիչը:

Հնագույն ժամանակներում, երբ մի ժողովուրդ իր համար ստեղծել է Տիր անվամբ գրի աստված, նա անպայման կունենար ոչ միայն գիր, այլև կստեղծեր իր ազգային գրականությունը: Այդ գրքերն ու մագաղաթները միայն գրչությունը սիրող ժողովուրդը կարող էր դարերի խորքից բերեր և հասցներ Հայաստանի Հանրապետության մատենագիտության տաճար՝ Մատենադարան:

Այդ ժողովուրդը՝ հայ ժողովուրդն է, որի պատմությունը սերտորեն կապված է եղել գրքին ու դպրությանը, եղել է նրա մշտական ուղեկիցը, հոգևոր պատգամը, որն անցել է սերնդե սերունդ և գրքի շնորհիվ պահպանել հայի ազգային ինքնությունը:

Այսօր էլ, գրադարանների դերը կարևոր է ներկա սերնդի կրթության, դաստիարակության և բազմակողմանի զարգացման ապահովման գործում:

Սիրելի գրադարանավարներ, Ձեր դերն առավել կարևորվում է մեր օրերում, տեղեկատվական տեխնոլոգիաների արագ զարգացման և էլէկտրոնային գրադարանների առկայության պայմաններում, որը դարձել է մատաղ սերնդի առօրյա անբաժանելի մասը: Ձեզանից պահանջվում են մեծ ջանքեր, որպեսզի կարողանաք հետաքրքիր և բովանդակալից միջոցառումների միջոցով դպրոցական երեխաների, պատանիների մեջ սեր արթնացնել գրքի ու ընթերցանության նկատմամբ:

Տեխնոլոգիաների թռիչքային զարգացման պայմաններում էլ, հիշենք, որ գիրքը՝ դարերով եղել է և այսօր էլ մնում է գիտելիքի ձեռքբերման ամենահուսալի աղբյուրը: Գրադարաններում են գտնվում հայ ժողովրդի, ինչպես նաև համաշխարհային գրականության հանճարների ստեղծած մտավոր գանձերը:

Հարգելի գրադարանավարներ.

Ձեր բարեխիղճ աշխատանքի շնորհիվ Թալինյան ներկա սերնդի մեջ, գործնական ու հետաքրքիր միջոցառումների շնորհիվ, վառ պահեք սերն ընթերցանության, գրքի ու գրականության նկատմամբ:

Կրկին անգամ շնորհավորում եմ Ձեզ՝ Գրադարանավարի օրվա առթիվ:Մաղթում եմ հաջողություններ ձեր պատվաբեր ու պատասխանատու գործում, գիրքը սիրելու, գնահատելու և պահպանելու անխոնջ աշխատանքի համար:

**Թալին համայնքի**

**ղեկավար՝ Սարգիս Արամյան**